VSK Sklep II Ip 479/2017
Sodna praksa višjih sodišč, 2018-01-09

poplačilo upnikov iz kupnine za prodano nepremičnino - razdelitveni narok - stroški izvršilnega postopka

Določba 1. točke prvega odstavka 197. člena Zakona o izvršbi in zavarovanju (ZIZ) ne loči med upniki izvršilnega postopka, zato se v kategoriji stroški izvršilnega postopka poplačajo tako stroški upnika, ki je sprožil izvršilni postopek, kot stroški ostalih upnikov, tudi zastavnih, pod pogojem, da izvirajo iz postopka izvršbe na konkretno nepremičnino. V predmetni zadevi za take stroške gre, saj so nastali kot odgovor na izrecen poziv sodišča prve stopnje, da mora zastavni upnik priglasiti svojo terjatev do razdelitvenega naroka, sicer se ta terjatev pri razdelitvi ne bo upoštevala.

I. Pritožbi se ugodi in se izpodbijani sklep

1. v točki I spremeni, tako da pravilno glasi:

a) stroški izvršilnega upnika K. d.d. v višini 685,50 EUR,

b) stroški zastavne upnice D.D. v višini 348,39 EUR

c) davek na promet nepremičnin v višini 68,01 EUR

č) terjatve prispevkov za socialno zavarovanje v višini 2.366,74 EUR"

- se doda četrta alineja, ki glasi: "zastavni upnici D.D. znesek 348,39 EUR",

- tretja alineja pa se spremeni, tako da pravilni znesek znaša 2.366,74 EUR

Z izpodbijanim sklepom je Okrajno sodišče v Postojni razdelilo kupnino, pridobljeno s prodajo dolžnikove nepremičnine, in sicer tako, da se iz prejete kupnine najprej poplačajo upnikovi stroški izvršilnega postopka in davek na promet nepremičnin, s preostankom v višini 2.715,13 EUR pa se poplačajo terjatve prispevkov za socialno zavarovanje.

Zoper sklep se pritožuje zastavna upnica D. D. in sicer navaja, da sodišče neutemeljeno ni upoštevalo njenih stroškov izvršilnega postopka, ki jih je priglasila v višini 209,99 EUR. Sklicuje se na sodno prakso in sicer sklep VSL II Ip 4358/2011. Priglaša tudi pritožbene stroške.

Pregled spisa pokaže, da je sodišče prve stopnje poziv na razdelitveni narok z opozorilom o posledicah, če svoje terjatve ne bo priglasila, vročilo tudi zastavni upnici in da je zastavna upnica svojo terjatev do začetka razdelitvenega naroka priglasila, hkrati pa je zahtevala tudi povrnitev stroškov priglasitve terjatve. Sodišče prve stopnje stroškov ni priznalo. Določba 1. točke prvega odstavka 197. člena Zakona o izvršbi in zavarovanju (ZIZ) ne loči med upniki izvršilnega postopka, zato se v kategoriji stroški izvršilnega postopka poplačajo tako stroški upnika, ki je sprožil izvršilni postopek, kot stroški ostalih upnikov, tudi zastavnih, pod pogojem, da izvirajo iz postopka izvršbe na konkretno nepremičnino

. V predmetni zadevi za take stroške gre, saj so nastali kot odgovor na izrecen poziv sodišča prve stopnje, da mora zastavni upnik priglasiti svojo terjatev do razdelitvenega naroka, sicer se ta terjatev pri razdelitvi ne bo upoštevala. Pritožbeno sodišče je zato pritožbi ugodilo in sklep spremenilo (3. točka 365. člena Zakona o pravdnem postopku v zvezi s 15. členom ZIZ), tako da se iz kupnine pred terjatvama iz 2. in 3. točke prvega odstavka 197. člena ZIZ poplača tudi terjatev zastavne upnice iz naslova izvršilnih stroškov v višini 348,39 EUR (stroški postopka na prvi stopnji v priglašenem znesku 209,99 EUR in stroški pritožbenega postopka v znesku 138,40 EUR glede na za pritožbo sporno vrednost spora).

Primerjaj tudi odločbi VSL II Ips 132/2017 in II Ips 1760/2017.

Zakon o izvršbi in zavarovanju (1998) - ZIZ  - člen 197, 197/1, 197/1-1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.